O Παναγιώτης Μενάρδος μας ετοιμάζει φαγκρί στον φούρνο με αρωματική σαλάτα βραστών λαχανικών
Γνωστοί σεφ μαγειρεύουν από το σπίτι τους για τον Γαστρονόμο και μας στέλνουν comfort συνταγές. Σήμερα ο σεφ Παναγιώτης Μενάρδος μας ετοιμάζει φαγκρί στον φούρνο.
1 φαγκρί, γύρω στα 2 κιλά, καθαρισμένο, 500 γρ. παντζάρια, 300 γρ. πατάτες, 1 μεγάλο μπρόκολο, 2 κουτ. σούπας γιαούρτι στραγγιστό, 30 γρ. χυμός λεμονιού, 90 ml ελαιόλαδο, αλάτι, πιπέρι φρεσκοτριμμένο, 1 φλιτζ. φύλλα φρέσκου βασιλικού, ψιλοκομμένα
Για να φτιάξουμε φαγκρί στον φούρνο με αρωματική σαλάτα βραστών λαχανικών, ξεκινάμε βάζοντας το ψάρι σε ταψί στρωμένο με λαδόκολλα. Κάνουμε δύο μικρές τομές εκατέρωθεν κατά μήκος της σπονδυλικής στήλης του ψαριού, πίσω από το πλαϊνό πτερύγιό του. Επειδή το ψάρι είναι μεγάλο και χοντρό, το βοηθάμε έτσι να ψηθεί γρηγορότερα και πιο ομοιόμορφα. Αλατοπιπερώνουμε καλά μέσα κι έξω το ψάρι. Το ψήνουμε σε προθερμασμένο φούρνο στους 180°C, για περίπου μισή ώρα – ίσως χρειαστεί περισσότερο ή λιγότερο χρόνο αναλόγως με το μέγεθός του.Πλένουμε τα παντζάρια και τα βράζουμε μέχρι να μαλακώσουν ως το κέντρο. Τα σουρώνουμε, τα αφήνουμε να χλιαρύνουν και τα ξεφλουδίζουμε με τα χέρια. Τα κόβουμε σε μεγάλα καρεδάκια. Καθαρίζουμε τις πατάτες, τις κόβουμε όπως τα παντζάρια και τις βράζουμε μέχρι να μαλακώσουν. Κόβουμε το μπρόκολο σε φούντες, το πλένουμε και το βράζουμε για 1-2 λεπτά. Στραγγίζουμε καλά τα λαχανικά και τα τοποθετούμε όλα μαζί σε ένα βαθύ μπολ. Ετοιμάζουμε τη σάλτσα σε ένα μπλέντερ. Βάζουμε μέσα και χτυπάμε πολύ καλά τον βασιλικό με το ελαιόλαδο, προσθέτουμε τον χυμό λεμονιού, το γιαούρτι, το αλάτι και το πιπέρι και χτυπάμε μέχρι να ομογενοποιηθούν. Περιχύνουμε με τη σάλτσα τα λαχανικά την ώρα που είναι να τα σερβίρουμε.Αναμειγνύουμε καλά και σερβίρουμε μαζί με το ψάρι.
Λαχανικά,Ψάρι